**GOVOR GRADONAČELNIKA RIJEKE VOJKA OBERSNELA**

**Svečano otvaranje Rijeka 2020**

**HNK Ivana pl. Zajca, 1. veljače 2020. – 17.00 sati**

**poštovana gospođo Obuljen Koržinek, izaslanice Predsjednice i premijera Republike Hrvatske,**

**poštovani ministre Butkoviću, izaslaniče predsjednika Hrvatskoga sabora,**

**poštovana potpredsjednice Europske komisije, gospođo Šuica,**

**cijenjeni ministri,**

**poštovani uzvanici, dragi prijatelji,**

**dame i gospodo,**

Rijeka danas kreće u jednu od svojih najvećih priča. Rijeka danas prihvaća jedan od svojih najvećih izazova.

Pripremite se, uplovljavamo... Putovanje je velika pustolovina, a destinacija je:

**Luka različitosti**.

Mjesto putovanja nije izabrano slučajno. Rijeka već ima svoju priču: povijest koja ju je izgradila i mijenjala, identitet koji je toliko raznolik da je ponekad neuhvatljiv, mentalitet kojim uvijek tražimo bolje i više, stavove koji ne dopuštaju da drugačiji budu manje vrijedni. Sve to okupili smo u našem programu koji nudimo za putovanja i doživljaje u 366 dana koji su pred nama. Luka različitosti bit će intrigantno sjecište projekata, ideja, umjetnika i kreativaca, a teme koje ih povezuju, i teme koje **nas** povezuju bit će Voda, Rad i Migracije.

I sada već znamo: tih godinu dana bit će premalo da napravimo sve što želimo pokazati Europi i svijetu, od malih kvartovskih festivala do umjetničkih projekata koji dopiru do tisuće i tisuće gledatelja. Jer **Luka različitosti je tu da ostane**, da ostavi trag i promjenu**, da ostavi nasljeđe**. Zato gradimo novi kvart kulture i nove muzeje, zato gradimo Dječju kuću, zato uključujemo sve građane i stvaramo znanja za nove generacije.

Mnogo je posla već iza nas. Ovu smo titulu osvojili u konkurenciji čak 9 hrvatskih gradova. Za ovu smo se titulu, zajedno s irskim Galwayem, izborili pred stručnim Panelom Europske komisije, kojem i ovim putem zahvaljujem na povjerenju. U **stvaranje programa Luke različitosti utkane su tisuće i tisuće ljudi** koji žele i znaju pokazati kreativnost, energiju, provokaciju, umjetnost, entuzijazam i ponos. Svakome od njih jedna velika, velika hvala. Jednako tako hvala svima koji su nas na tom putu podržali, posebice **hrvatskoj Vladi i Ministarstvu kulture**. Jer ovo je ne samo riječki, već i **najveći projekt hrvatske kulture**; projekt kojim Rijeka i Hrvatska postaju puls europske kulturne priče. I to u trenutku kada Hrvatska, kao najmlađa članica europske obitelji, predsjeda Vijećem Europske unije, svjesna svojih vrijednosti i sigurna na svojem europskom putu.

Svako je putovanje, svaka plovidba uvijek velika prilika za otkrivanje i učenje, prilika da zavirimo ispod površine, da vidimo iza zidova i fasada, da otkrijemo priče i da upoznamo ljude. A **najveća vrijednost ovoga grada su oni koji u njemu žive - Riječanke i Riječani**. Otvoreni, tolerantni, uvijek gostoljubivi, kritični, ponekad i tvrdoglavi, samozatajni, ali i glasni kada treba.

I zato danas, na početku ove pustolovine koju svi, s nestrpljenjem i odgovornošću očekujemo, pozivam Vas:

**Budite dio Luke različitosti, otkrijte jedan neobičan i drugačiji grad.**